NARIADENIE KOMISIE (ES) č. 1448/2006
z 29. septembra 2006,
ktorým sa mení a dopĺňa nariadenie (ES) č. 622/2003 o ustanovení opatrení na vykonávanie spoločných základných noriem bezpečnostnej ochrany civilného letectva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2320/2002 zo 16. decembra 2002 o ustanovení spoločných pravidiel v oblasti bezpečnostnej ochrany civilného letectva (1), a najmä na jeho článok 4 ods. 2,
keďže:
(1)
V zmysle nariadenia (ES) č. 2320/2002 je Komisia povinná prijať opatrenia na vykonávanie spoločných základných noriem bezpečnostnej ochrany civilného letectva v celom Spoločenstve. Nariadenie Komisie (ES) č. 622/2003 zo 4. apríla 2003 o ustanovení opatrení na vykonávanie spoločných základných noriem bezpečnostnej ochrany civilného letectva (2) bolo prvým právnym predpisom, ktorým sa takéto opatrenia ustanovili.
(2)
Spoločné základné normy by sa mali spresniť. Mali by sa stanoviť požiadavky na prevádzku najmä pokiaľ ide o systémy detekcie výbušnín (EDS) bez toho, aby bolo dotknuté ich pravidelné preskúmanie najmenej každé dva roky s cieľom zabezpečiť, že aj naďalej zodpovedajú technickému vývoju vzhľadom na výkon, náklady a dostupnosť zariadenia EDS na trhu.
(3)
Požiadavky na prevádzku zariadenia EDS a požiadavky, ktoré sa vzťahujú na kvalitu zobrazenia zariadenia EDS podľa normy 1 a 2, by sa mali považovať za prvý krok k úplnému zosúladeniu technických špecifikácií pre takéto systémy. Čo možno najrýchlejšie by mali byť doplnené požiadavkami vzťahujúcimi sa na kvalitu zobrazenia zariadenia EDS podľa normy 3, ako aj zosúladenými postupmi klasifikácie zariadenia EDS vrátane skúšobných podmienok.
(4)
Bežná amortizácia zariadenia EDS sa pohybuje od siedmich do desiatich rokov. To je potrebné zohľadniť pri stanovení obdobia použiteľnosti takéhoto zariadenia.
(5)
V súlade s nariadením (ES) č. 2320/2002 a s cieľom predísť protiprávnemu zasahovaniu by opatrenia uvedené v prílohe k nariadeniu (ES) č. 622/2003 mali byť utajené a nemali by sa uverejňovať. Rovnaké pravidlo sa nevyhnutne uplatňuje na všetky zmeny a doplnenia.
(6)
Nariadenie (ES) č. 622/2003 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Výboru bezpečnostnej ochrany civilného letectva,
PRIJALA TOTO NARIADENIE:
Článok 1
Príloha k nariadeniu (ES) č. 622/2003 sa mení a dopĺňa tak, ako je stanovené v prílohe k tomuto nariadeniu.
Pokiaľ ide o dôverný charakter tejto prílohy, uplatňuje sa článok 3 uvedeného nariadenia.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. septembra 2006